ישיבת מליאה, כנסת 23, פרוטוקול מספר 36, 2020-06-02 00:00

יריב לוין: חברות וחברי הכנסת, אני פותח את הישיבה.

יריב לוין: היום יום שלישי, י' בסיוון התש"ף, 2 ביוני 2020.

יריב לוין: אנחנו עוברים לנאומים בני דקה.

יריב לוין: ראשון – חבר הכנסת אופיר סופר, בבקשה.

אופיר סופר: אדוני היושב-ראש, חבריי חברי הכנסת, רבים מאיתנו צפו אתמול בסרטון הרשת הקשה והנוראי שרץ אתמול, צריך להגיד שלא לראשונה.

אופיר סופר: אנחנו רואים ג'יפים מקיפים ג'יפ צה"לי בנהיגה פרועה ובריונית, אלימה ומסוכנת.

אופיר סופר: ואני שואל את עצמי: מתי ממשלת ישראל תחליט לבצע טיפול שורש יסודי בסוגיה הזאת?

אופיר סופר: מה יקרה?

אופיר סופר: אנחנו צריכים לחכות לאיזשהו אסון?

אופיר סופר: אנחנו צריכים לראות ג'יפ צה"ל מרוח על הכביש עם הרוגים ונפגעים?

אופיר סופר: אני שואל שוב – ראיתי שהשר אוחנה ניגש לדרום תל אביב ואמר: אוקיי, פה אני עושה שינוי.

אופיר סופר: אני בטח לא מצפה לזה מהשר עמיר פרץ.

אופיר סופר: אני כן מצפה לראות את השר אוחנה וכן מצפה לראות כאן החלטת ממשלה שמכניסה את העניין לטיפול שורש שיטתי, אגרסיבי, שכולל תקציב, כולל השקעות, כולל מודיעין, כולל משטרה, כולל הכול.

אופיר סופר: תודה רבה.

יריב לוין: תודה רבה.

יריב לוין: חברת הכנסת טלי פלוסקוב, בבקשה.

טלי פלוסקוב: אדוני היושב-ראש, חבריי חברי הכנסת, לאחרונה יש איזשהו נושא שלא נותן לי מנוחה, ואני מדברת על יותר מעשרה מקרים שמצאנו אנשים קשישים בביתם מתים.

טלי פלוסקוב: אני שואלת שאלה: מה קרה?

טלי פלוסקוב: למה זה פתאום קרה במספרים כל כך גדולים?

טלי פלוסקוב: אני הגעתי למסקנה שיש טעות שעשינו ואנחנו חייבים לתקן אותה בדחיפות.

טלי פלוסקוב: אני מדברת על חוק הסיעוד שהעברנו בכנסת העשרים, שנתנו אפשרות לאזרחים ותיקים – במקום שעות טיפול, שעות סיעוד-טיפול, במקום שתבוא מטפלת ותטפל בהם, תבקר אותם, תכין להם ארוחת בוקר, תעזור להם להתקלח, תצא אתם לטייל ולא תיתן להם לשכוח מה זה עולם ואנשים, האנשים האלה פשוט לקחו כסף.

טלי פלוסקוב: אנחנו, המדינה, הצענו להם חלופה שבעיניי לגמרי לא מתאימה לתקופת הזמן הזאת, ואני גם יודעת חד-משמעית שעושים עבודת שכנוע, לשכנע את האנשים: קחו כסף.

טלי פלוסקוב: זה סוג של להוריד את האחריות: קחו את האחריות, אנחנו את שלנו עשינו.

טלי פלוסקוב: לזה אסור לנו להסכים.

טלי פלוסקוב: אני קוראת לממשלה לחזור להצעת החוק הזאת ולבטל – או לפחות לקיים בקרה וביקורת על אותם קשישים שהחליטו לקחת כסף.

טלי פלוסקוב: תבינו, אלה שמתו, היה להם כסף בחשבון, אבל אף אחד לא עזר להם לקום אם הם נפלו.

טלי פלוסקוב: זה על אחריותנו.

טלי פלוסקוב: תודה רבה.

יריב לוין: תודה רבה.

יריב לוין: חברת הכנסת אימאן ח'טיב יאסין – איננה.

יריב לוין: חבר הכנסת מתן כהנא, בבקשה.

מתן כהנא: אדוני היושב-ראש, חבריי חברי הכנסת, אדוני השר, לפני שבועות אחדים הגיע אליי למייל של הכנסת מייל מארגון לוחמים לשלום.

מתן כהנא: הארגון הזה הגיע עם איום שעומדים לתבוע אותי למשפט בגין פשעים נגד האנושות.

מתן כהנא: כבר חשבתי שאולי הם עלו עליי שהייתי קצין בכיר בצבא, אך מסתבר שאני לא כזה מיוחד, ובעצם המייל הזה כנראה הגיע לכל חברי הכנסת מהימין.

מתן כהנא: אז בואו נשמע קצת על ארגון לוחמים לשלום.

מתן כהנא: זה ארגון ישראלי-פלסטיני שהוקם ביוזמת פעילי פתח בשנת 2006 ושם לו למטרה להיאבק בנוכחות ישראל ביו"ש ובהתיישבות שלנו.

מתן כהנא: אחד המקימים של הארגון הזה הוא סגן-אלוף בביטחון המסכל הפלסטיני.

מתן כהנא: זה הארגון שמטפטף צינורות לברכיים של ערבים שמוכרים קרקעות ליהודים; זה הארגון שמחסל כאלה שמוכרים קרקעות ליהודים; זה ארגון שנפגש פגישות עיתיות עם בכירי אש"ף ובכירי מנגנון הביטחון המסכל.

מתן כהנא: הוא פועל בשליחות הרשות הפלסטינית כדי לזרוע שסע ופילוג בחברה הישראלית.

מתן כהנא: אני חושב שצריכים לתקן בהקדם את חוק העונשין כך שימנע ויאסור פגישות עם אנשים מארגון כזה ודומיו.

מתן כהנא: תודה.

יריב לוין: תודה רבה.

יריב לוין: חבר הכנסת יאיר גולן – איננו; חבר הכנסת עוזי דיין – איננו; חבר הכנסת עודד פורר – איננו; חבר הכנסת יבגני סובה – איננו; חבר הכנסת משה אבוטבול – איננו; חבר הכנסת סעיד אלחרומי – איננו; חבר הכנסת ווליד טאהא – איננו; חבר הכנסת איימן עודה – איננו; חבר הכנסת ינון אזולאי – גם כן איננו; חבר הכנסת עופר כסיף – גם הוא איננו.

יריב לוין: חבר הכנסת בועז טופורובסקי.

יריב לוין: אתה רואה?

יריב לוין: מי היה מאמין שמס' 15 מגיע כל כך מהר?

בועז טופורובסקי: כבוד יושב-ראש הכנסת, חברות וחברי כנסת נכבדים, כמו בכל שבוע, גם הפעם אציין את תאונות הדרכים הקטלניות שגבו חיי אדם בשבוע החולף בדרכים.

בועז טופורובסקי: ביום שלישי, 26 במאי, נקבע מותו של אמיר אמון, בן 24, תושב ירכא, שנפגע בתאונת דרכים במהלך קטטה אלימה ביישוב.

בועז טופורובסקי: הקטטה התרחשה ב-15 במאי.

בועז טופורובסקי: אמיר היה מונשם במשך 12 ימים במרכז הרפואי לגליל בנהריה עד שמת מפצעיו ביום שלישי האחרון.

בועז טופורובסקי: ביום רביעי, 27 במאי, נהרג נהג אוטובוס, גבר בן 40, לאחר שהתנגש חזיתית במשאית בכביש 65 סמוך לצומת עארה.

בועז טופורובסקי: במוצאי שבת, 30 במאי, התרחשה תאונת דרכים שבה נהרג רוכב האופנוע עדי לקסר, בן 60 מראשון לציון, לאחר שנפגע מרכב בכביש 25 סמוך לצומת ערערה שבדרום.

בועז טופורובסקי: שלשום, יום ראשון, 31 במאי, נהרג אמיר דרורי לאחר שהג'יפ שבו נהג הידרדר לתהום באזור ברכת רם ברמת הגולן.

בועז טופורובסקי: דרורי, מדריך טיולי ג'יפים מוכר באזור הצפון, בן קיבוץ מרום גולן, היה בן 52 בלכתו.

בועז טופורובסקי: שלשום, 31 במאי, נהרגה הולכת הרגל יעל לוי, בת 81, לאחר שנפגעה מאוטובוס חולף סמוך לקניון G ביקנעם עילית.

בועז טופורובסקי: יעל שבה מביקור בבית עלמין, שם טמון בעלה פרופ' נסים לוי, שנפטר לפני שנתיים.

בועז טופורובסקי: בשבוע החולף נהרגו חמישה אזרחים בדרכים.

בועז טופורובסקי: בשבוע שעבר השדולה למלחמה בתאונות הדרכים החלה את פעילותה לאחר שחבר הכנסת ינון אזולאי ואנוכי נפגשנו עם עמותת אור ירוק.

בועז טופורובסקי: המפגש הזה הוא ראשון מני רבים.

בועז טופורובסקי: דרך השדולה אפשר לראות עד כמה הנושא של המלחמה בתאונות הדרכים אינו קשור לקואליציה ואופוזיציה.

בועז טופורובסקי: הוא פשוט נושא שכולנו – המקום הזה חייב להתייחס אליו בצורה רצינית הרבה יותר.

בועז טופורובסקי: מכאן אני קורא לשאר חברי הכנסת: הצטרפו לשדולה, הצטרפו למלחמה, וביחד נציל את היקר לנו מכול.

בועז טופורובסקי: תודה.

יריב לוין: תודה רבה.

יריב לוין: חבר הכנסת יבגני סובה, בבקשה.

יבגני סובה: תודה רבה, אדוני היושב-ראש.

יבגני סובה: חבריי חברי הכנסת, פעם שנייה תוך חודש – מקרה בפתח תקווה, שאני גר בה – שאנחנו שומעים מהתקשורת שילדה בוכה בגלל שלא הכניסו אותה לבית הספר.

יבגני סובה: אנחנו כרגע מנסים לברר מה קרה שם, אבל זה נשמע לי קצת הזוי.

יבגני סובה: אני גם חושב שההתייחסות של ח"כים לעניין הזה צריכה להיות יותר רצינית.

יבגני סובה: הפעם בדקו לה חצאית; שוב, אנחנו רואים תמונה.

יבגני סובה: אני לא יודע אפילו מי אמר לה מה, שמעתי רק לפני – מהבוקר הייתי עסוק – שמעתי את זה בשעה האחרונה.

יבגני סובה: אבל זה נשמע לי הזוי; תחושה שכאילו מישהו מרשה לעצמו יותר מדי.

יבגני סובה: אז קודם כול אני רוצה לפנות לחבריי מוועדת החינוך: בואו נעשה דיון על זה, נקיים דיון על התלבושת, למרות שכבר קיימנו דיון כזה בעבר, לפני משהו כמו שבוע וחצי, כשהיה הסיפור בבית הספר משה הס בפתח תקווה.

יבגני סובה: אולי צריך גם לקרוא לשר החינוך שיכנס את המשרד וידבר על תלבושות בבית הספר.

יבגני סובה: נכון שזו החלטה של מועצת התלמידים, ארגון המורים וכל מי שביחד, אבל זה מתחיל לעבור גבולות ואת גבול הטעם הטוב.

יבגני סובה: אנחנו לא רוצים להפוך למדינה חשוכה שבודקים בה חצאיות, ובטח ובטח שלא נותנים לילדה להיבחן בבוחן במתמטיקה, כפי שהבנתי מהכתבה.

יבגני סובה: אז אני קורא לכל חבריי להצטרף לקריאה הזאת.

יבגני סובה: בואו נעשה משהו עם זה.

יבגני סובה: לא ייתכן שזה יימשך.

יבגני סובה: תודה רבה.

יריב לוין: תודה רבה.

יריב לוין: חבר הכנסת משה אבוטבול, בבקשה.

משה אבוטבול: כנסת נכבדה, אדוני היושב-ראש, בתקופה הזאת של מגפת הקורונה קורים הרבה דברים מאוד כואבים.

משה אבוטבול: אחד הדברים שאנחנו קוראים בתקשורת הארצית, העולמית: ישראל מואשמת בהפצת הקורונה בעולם.

משה אבוטבול: כך נראה בעולם הערבי – הם כנראה חושבים שבאמת כל המגפה הזאת התחילה מהיהודים וזה באמת תפקידם של היהודים.

משה אבוטבול: הם מציירים כל מיני קריקטורות שכביכול החיילים שלנו משתעלים על האוכלוסייה הערבית וכך הם גורמים לחולי בתוך אותן אוכלוסיות, וגם אסירים בתוך בתי הכלא סובלים מזה.

משה אבוטבול: בכל המדיה שלהם מופצות כל מיני קריקטורות – על מנת לגרום כמובן להשנאת היהודים, לגרום לכך – שכביכול היהודים תמיד מרעילים בארות.

משה אבוטבול: כך גם בצרפת – אחת השרות שם בממשלה מואשמת שבגלל שהיא יהודייה אז אולי גם היא מרעילה בארות וכו' וכו'.

משה אבוטבול: אני קורא מכאן גם למשרד החוץ, אולי גם למשרד התפוצות, להשקיע קצת יותר בהסברה ולהביא לידיעת כל אלה מהעולם הנאור שכביכול יתקפו את המגמה הזאת, כי לא ייתכן שהיהודים יואשמו בדברים שבעבר הבינו שזה פרימיטיבי להאשים אותם וזה חוזר עוד פעם על עצמו.

משה אבוטבול: כידוע, מילים מסוגלות לרצוח, ועל ידי כך זה גם גורם לאחר מכן לכל מיני התפרעויות וכל מיני מכות ואלימות כלפי יהודים בכל מיני מקומות בעולם.

משה אבוטבול: אני חושב שבאמת השקעה בהסברה מצד משרד החוץ או המשרדים הרלוונטיים תעזור מאוד למנוע ולמגר את הנגף הזה.

משה אבוטבול: תודה רבה.

יריב לוין: תודה רבה.

יריב לוין: חבר הכנסת ינון אזולאי, בבקשה.

ינון אזולאי: אמרתי לך, הייתי ממשיך.

יבגני סובה: אתה מכיר אותי, אתה יודע שאני – – –

בועז טופורובסקי: הזכרתי אותך.

ינון אזולאי: ברשות אדוני היושב-ראש, כבוד השר – יבגני, אני אפילו לא יודע מה אמרת, אבל אני בטוח שאמרת דברים טובים, ואני מצטרף לדבריך כל עוד יש בהם אהבה ואחדות לעם ישראל.

ינון אזולאי: אבל מה שאני באמת רוצה להעלות – אנחנו בימים האלה מדברים הרבה על כל הרופאים, שעושים עבודתם נאמנה.

ינון אזולאי: אדוני שר הבריאות, העבודה עוד לפניך, והקדוש ברוך הוא יעזור, ותחזקנה ידיך, למרות, אתה יודע, כל מיני רעשי רקע על המנכ"ל, על זה.

ינון אזולאי: שהקדוש ברוך הוא ידאג שלא תצא תקלה תחת ידך.

ינון אזולאי: אבל יש אנשים שצריך להגיד להם מילה טובה, ולצערי לא שמענו הרבה.

ינון אזולאי: אלו העובדים הסוציאליים, שעובדים קשה בימים האלה, בימי הקורונה.

ינון אזולאי: דקה אחת הם לא עזבו את המשפחות; סיכנו את עצמם, הגיעו לבתים, דאגו להביא אליהם אנשים.

ינון אזולאי: גם אם זה בנושא של הקורונה עצמה – איך להתמודד עם הילדים, עם המשפחות, עם המבוגרים, עם הקשישים, כולם.

ינון אזולאי: הם עשו את זה, ואני חושב שהם לא קיבלו מספיק את הקרדיט על כך.

ינון אזולאי: מגיע להם יישר כוח.

ינון אזולאי: הם ממשיכים גם בימים האלה, ואנחנו כולנו צריכים לחזק אותם.

ינון אזולאי: ואני אומר לכם, המעמד שלהם, לצערנו, מבחינת המשכורות שהם מקבלים, הוא מעמד מאוד נמוך.

ינון אזולאי: אולי זה הזמן שכולנו נגיד את המילה שלנו לא רק באמירה אלא גם בעשייה – לחזק את ידם ולהוסיף להם, שכבר לא יעבדו במינימום, לא יעבדו בשכר מינימום, כי הם נותנים את החיים שלהם בשבילנו, שאנחנו לא נזדקק לרשויות הרווחה, ואם לנו יש את הכוח כרגע לא להזדקק, אנחנו צריכים לעזור לאותם אלה שנותנים את הנשמה בשביל עם ישראל.

ינון אזולאי: תודה.

יריב לוין: תודה רבה.

יריב לוין: עד כאן נאומים בני דקה.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי בהתאם לסעיף 96 לתקנון הכנסת, חבר הכנסת ג'אבר עסאקלה הודיע כי הוא חוזר בו מהצעת חוק הביטוח הלאומי (תיקון – אי-הפליה בשל שירות צבאי או שירות לאומי), התש"ף2020–, שמספרה פ/1094/23, וכי חבר הכנסת איימן עודה יהיה היוזם הראשון במקומו.

ירדנה מלר-הורוביץ: הודעות קודמות שנמסרו אתמול בעניין הצעת חוק זו – בטלות.

ירדנה מלר-הורוביץ: תודה.

יריב לוין: תודה רבה.

יריב לוין: חברות וחברי הכנסת, עמדנו ביעד שהישיבה הזאת לא תימשך בדקות פחות מאשר הישיבה שקיימנו הלילה בשעות.

יריב לוין: בזה עמדנו איכשהו, אם כי די בדוחק.

יריב לוין: בכל אופן, תם סדר-היום.

יריב לוין: הישיבה הבאה תתקיים מחר, יום רביעי, י"א בסיוון התש"ף, 3 ביוני 2020, בשעה 11:00.

יריב לוין: ישיבה זו נעולה.